กรมทางหลวงชนบท ตั้งจุดปล่อยละอองน้ำบนสะพาน เพื่อช่วยลดฝุ่น PM 2.5 พร้อมขอความร่วมมือผู้รับจ้างปฏิบัติตามมาตรการ 11 ข้อ
นายประศักดิ์ บัณฑุนาค รองอธิบดีกรมทางหลวงชนบท เปิดเผยถึงแนวทางการร่วมแก้ไขปัญหาฝุ่นละอองขนาดเล็ก PM 2.5 ในส่วนของกรมทางหลวงชนบท ว่า ขณะนี้ได้ติดตั้งระบบปล่อยละอองน้ำเพื่อดักจับละอองฝุ่น PM 2.5 จำนวน 5 แห่ง ในเขตกรุงเทพฯ และปริมณฑล บริเวณสะพานพระพุทธยอดฟ้า สะพานสมเด็จพระปิ่นเกล้า สะพานพระราม 7 สะพานภูมิพล และ ถนนราชพฤกษ์ ช่วง กม.15+050 พร้อมขอความร่วมมือผู้รับจ้างเร่งดำเนินการตามมาตรการในการป้องกันและลดมลภาวะ ทางอากาศ PM 2.5 เพื่อบรรเทาความเดือนร้อนของประชาชนในพื้นที่ที่ได้รับผลกระทบ รวมทั้งได้สั่งการให้สำนักงาน ทางหลวงชนบท แขวงทางหลวงชนบท และหมวดบำรุงทางหลวงชนบททั่วประเทศ ให้ขอความร่วมมือผู้รับจ้าง ให้ดำเนินการตามมาตรการ จำนวน 11 ข้อ ประกอบด้วย 1) การป้องกันไม่ให้เกิดฝุ่นละอองขณะทำการขนย้ายวัสดุ 2) ควบคุมความเร็วของรถขนย้ายวัสดุไม่ให้เกินกฎหมายกำหนด 3)อำนวยความสะดวกในการเดินทางบรรเทาการจราจรติดขัดในพื้นที่ก่อสร้างย่านชุมชน ในชั่วโมงเร่งด่วน         4) ฉีดพรมน้ำคลุมพื้นที่ก่อสร้างช่วงเช้าและช่วงบ่ายก่อนชั่วโมงเร่งด่วนตามสภาพพื้นที่ 5) กำหนดวิธีป้องกันไม่ให้เกิดฝุ่นละอองจากกองวัสดุก่อสร้างตามความเหมาะสม 6) ในกรณีการรื้อ ถม บดอัด และการปรับระดับชั้นวัสดุให้พิจารณาดำเนินการเป็นช่วงๆ เพื่อสะดวกต่อการควบคุมการฟุ้งกระจายของฝุ่นละออง7) ทำความสะอาดเศษวัสดุที่ตกหล่นจากรถขนส่งของโครงการซึ่งล่วงหล่นลงบนผิวทางนอกพื้นที่โครงการด้วยความรวดเร็ว 8) ตรวจสภาพรถขนส่งและบำรุงรักษาเครื่องยนต์ เครื่องจักรกลที่เกี่ยวข้องกับกิจกรรมก่อสร้างให้เป็นไปตามมาตรฐานที่เกี่ยวข้อง หากเกิดความผิดปกติซึ่งสร้างมลภาวะ เช่น ควันดำ ให้เร่งแก้ไขทันที        9) หากขณะก่อสร้างเกิดฝุ่นละอองเพิ่มมากขึ้นจนสังเกตได้ติดต่อกันเป็นระยะเวลา 3 วัน ให้พิจารณาหยุดกิจกรรมก่อสร้างดังกล่าว เพื่อสังเกตการเปลี่ยนแปลงเพื่อพิจารณาดำเนินการแก้ไข10) พร้อมประชาสัมพันธ์แผนการก่อสร้างโครงการให้ประชาชนได้ทราบล่วงหน้าก่อนการดำเนินการก่อสร้าง โดยแจ้งแผนการทำงานที่มีผลกระทบต่อประชาชนเพื่อเตรียมการในการเดินทาง 11) หากได้รับการร้องเรียนเหตุจากฝุ่นละอองให้เร่งรัดตรวจสอบและแก้ไขทันที พร้อมประสานทำความเข้าใจต่อผู้ร้องหรือประชาชนที่ได้รับผลกระทบ